Сабијање земљишта на обрадивим парцелама

Сабијање земљишта на обрадивом пољопривредном земљишту углавном се јавља услед многобројних прoхода током извођења агротехничких мера. За реализацију производње ратарских усева на парцели се направи 15-20 прохода, а у интензивним производњама и у лошијим условима и више. При сваком проходу било које машине земљиште се сабија. Сабијање поспешује и киша, при чему се ситније честице земљишта испирају у дубље слојеве, после чега точкови уређаја интензивније сабијају земљиште. Оно се највише одвија под дејством точка који се креће у бразди или ван бразде, као и кретање точка трактора, комбајна и прикључних машина по земљишту. Ово је посебно изражено на увратинама због окретања тракторских система и повећаног гажења.

Садржај воде у земљишту такође утиче да ли ће се земљиште јаче сабијати или не. У релативно сувом земљишту веће је трење између честица, због чега је већи отпор сабијању. Када у земљишту има влаге она омогућава да честице клизе једна у односу на другу и долази до сабијања земљишта.

Кречни материјал и органска материја попут стајњака представљају кључне материје у земљишту који значајно утичу на агрегатну стабилност, а самим тим и на плодност земљишта.

Прекомерно сабијање земљишта јавља се неадекватним избором и коришћењем механизације и великим бројем прохода нарочито на малим парцелама и парцелама малих дужина. При томе се земљиште дубински сабија испод дубине орања око 30 cm стварајући сабијену зону која се само применом подривача може разбити.

Прекомерно сабијање проузрокује у земљишту погоршање особина земљишта у којима се одвија ницање и развој кореновог система, а нису све биљке истом мером осетљиве па се тако и принос смањује од 10 до 50% у зависности од биљне врсте.

Зато је веома важно радити на развоју и примени комбинованих система за обраду при чему се у једном проходу обавља више агротехничких операција као што су обрада земљишта, уношење минералног ђубрива и заштитних средстава са сетвом.

Милица Попадић, саветодавац за ратарство

ПССС ,,Пољосавет“ Лозница